**Kap 3 – STIGA Norway Top Trophy**

**3.0 OM STIGA NORWAY TOP TROPHY**

Dette reglementet erstatter tilleggsbestemmelsene for STIGA Norgescupfinale i sesongen 25/26 og 26/27.

I en prøveperiode erstattes STIGA Norgescup og STIGA Norgescupfinalen med Norway Tour og Norway Top Trophy.

Norway Top Trophy vil i hovedsak basere seg på NBTFs ranking, og ikke som tidligere på plasseringspoeng i NC.

**3.1 ARRANGEMENT**

**3.1.1 SPILLEHALL**

NBTF, eller den som bemyndiger, skal godkjenne spillehallen ved tildeling av arrangement. Tilgjengelighet for spillere med en funksjonsnedsettelse skal ivaretas. Det skal være gode fasiliteter for publikum. Ved eventuell flytting til ny spillehall skal arrangøren søke TD om godkjenning av ny hall. Se også punkt 3.1.8 Teknisk delegert.

**3.1.2 STIGA NORWAY TOP TROPHY**

Stiga Norway Top Trophy gjennomføres i to utgaver:

* Herrer, Damer, Para åpen
* Gutter 14, Jenter 14, Para åpen 14

**3.1.3 INVITASJON**

Arrangøren skal sende utkast til invitasjon til TD for godkjenning minst en uke før planlagt utsending/offentliggjøring.

**3.1.4 SPILLEFORM**

I Herrer single, Damer single og Para åpen spilles det på følgende måte:

12 spillere  
4 puljer med 3 spillere  
2 videre fra hver pulje

8 spillere  
2 puljer med 4 spillere  
2 videre fra hver pulje

I Gutter 14, Jenter 14 og Para åpen 14 spilles det på følgende måte:

12 spillere  
To puljer med seks spillere i hver  
Kvartfinaler etter følgende system:  
A1-B3/B4  
B2-A3/A4  
A2-B3/B4  
B1-A3/A4

8 spillere  
2 puljer med fire spillere  
2 videre fra hver pulje

Med 8 spillere kan det eventuelt spilles alle mot alle. Dette bestemmes av NBTF før invitasjonen sendes ut.

Alle kamper skal spilles best av 5 sett.

**3.1.5 RESULTATSERVICE**

Resultater skal oppdateres fortløpende på internett.

**3.1.6 TEKNISK DELEGERT**

NBTF oppnevner en teknisk delegert – TD – til hvert arrangement.

TD’en er arrangørens rådgiver før, under og etter arrangementet. TD’en har også ansvaret for å kvalitetssikre planleggingen av arrangementet, gjennomføringen av arrangementet og etterarbeidet av arrangementet.

**TD’en skal:**

* godkjenne invitasjonen til arrangementet før den sendes til deltakende klubber
* kvalitetssikre arrangementet, mot NBTFs konkurransereglement, mot NBTFs tilleggsbestemmelser, samt mot eventuelle NBTF-avtaler, herunder utstyrsavtaler
* være teknisk rådgiver for arrangøren før, under og etter arrangementet
* fylle ut NBTFs evalueringsrapport og oversende den til NBTF og arrangøren senest 14 dager etter arrangementet

TD’ens reise- og overnattingsutgifter dekkes av NBTF.

**3.2 SPILLERE**

**3.2.1 DELTAKERE I STIGA NORWAY TOP TROPHY**

De øverste spillerne på NBTFs gjeldende ranking 40 dager før turneringsstart, inviteres til stevnet. Antall deltakere bør være 8 eller 12, ut fra antallet utøvere i klassen.

For sesongen 25/26 gjelder følgende:  
Det inviteres 12 spillere i Herrer single, Gutter 14 og Para åpen  
Det inviteres 8 spillere i Damer single, Jenter 14 og Para åpen 14

Uttaket skjer etter NBTFs ranking, 40 dager før stevnestart  
En plass i hver klasse forbeholdes wildcard for sportssjefen i NBTF  
En plass i hver klasse forbeholdes gullbillett fra et frittstående SNT-stevne

I paraklassene kan sportssjefen om nødvendig ta ut spillere etter skjønn, for å oppnå rettferdig fordeling stående, sittende, menn og kvinner.

**3.3 DOMMERE**

Arrangøren skal ha egne dommere i alle kamper.

**3.4 UTSTYR**

**3.4.1 TELLEAPPARATER**

Det skal være minst ett telleapparat ved hvert bord.

**3.4.2 SPILLEOMRÅDET**

Spilleområdet i alle klasser skal være minimum 10m langt, 5m bredt og 4m høyt.

I Damer elite og Herrer elite skal spilleområdet være minst 12m langt, 6m bredt og 4m høyt.

Alle bord skal være fullstendig inngjerdet hver for seg. Bak hvert bord skal det stå en stol til benyttelse for lagleder.

**3.4.3 FØRSTEHJELPSUTSTYR**

Det skal være førstehjelpsutstyr tilgjengelig i hallen.

**3.5 SEREMONI/PREMIERING/FASTE RAMMER**

**3.5.1 ÅPNING**

Ved åpning av turneringen skal spillerne presenteres.

**3.5.2 PREMIERING**

Ved avslutningen skal de 4 beste i hver klasse premieres av NBTF. Arrangøren står fritt til å premiere utover dette.  
Det skal være pengepremier i Herrer single, Damer single og Para Åpen.

**3.6 FORHOLD TIL NBTF**

**3.6.1 SPONSORER**

Arrangør skal forholde seg til sponsoravtaler inngått av NBTF bl.a. med bruk av utstyr.

**3.6.2 NBTFs REPRESENTANT**

NBTF skal være representert ved arrangementet.

**3.7 DISPENSASJON**

I spesielle tilfeller kan NBTF etter søknad fra arrangør gi dispensasjon fra tilleggsbestemmelsene for den praktiske gjennomføringen av arrangementet. En endring må være godkjent av NBTF. Dispensasjon skal kun gis dersom det bedømmes å kunne fremme norsk bordtennis, f.eks ved å tilrettelegge for media eller andre samarbeidspartnere.

Dette er et prøveprosjekt. Endringer i gjennomføringen kan gjøres på kort varsel av NBTF.